Χίλιους αστυνομικούς των Ειδικών Δυνάμεων στέλνει η Τουρκία στον Έβρο, σύμφωνα με όσα ανακοίνωσε ο υπουργός Εσωτερικών, Σουλεϊμάν Σοϊλού.

Παράλληλα, υποστήριξε πως η Άγκυρα προχωρά σε αυτή την κίνηση για να αποτραπούν οι επαναπροωθήσεις από την ελληνική πλευρά, ενώ αποκάλυψε πως πέταξε με ελικόπτερο πάνω από τα ελληνοτουρκικά σύνορα.

«Όπως είπε και ο πρόεδρός μας, εμείς πλέον δεν εμποδίζουμε τους μετανάστες που θέλουν να περάσουν στην Ελλάδα και στην Ευρώπη. Όποιος θέλει να έρθει έρχεται, όποιος περάσει πέρασε. Η Τουρκία εδώ και εννέα χρόνια έχει αντιμετωπίσει αυτήν την ανθρωπιστική τραγωδία για την οποία σιωπά όλος ο κόσμος. Υπήρξε η Κοινή Δήλωση ΕΕ - Τουρκίας. Εμείς την εφαρμόσαμε. Από πέρυσι συλλάβαμε στην Αδριανούπολη περίπου 137.000 λαθραίους μετανάστες. Επιστρέψαμε εθελοντικά 103.000 ανθρώπους πίσω στις χώρες τους. Έριξαν πάνω στους ανθρώπους χημικά του 1978. Η ελληνική πλευρά το έκανε αυτό. Καταγγέλλω τη Frontex. Δυστυχώς η Frontex λειτουργεί ως δύναμη καταστολής. Τραυμάτισαν 164 ανθρώπους. Προσπάθησαν να επαναπροωθήσουν 4.900 άτομα. Λένε ψέματα για τις τουρκικές Αρχές. Συνεννοηθήκαμε με τις Ένοπλες δυνάμεις και στέλνουμε σε ολόκληρο τον ποταμό Έβρο 1.000 αστυνομικούς των Ειδικών Δυνάμεων, πλήρως εξοπλισμένους, για να αποτρέψουν τις επαναπροωθήσεις. Μόνο από την Αδριανούπολη πέρασαν 139.070 άτομα», είπε ο Τούρκος υπουργός Εσωτερικών, αμέσως μετά την πτήση πάνω από τα σύνορα στην περιοχή του Έβρου. Στοιχεία που να υποστηρίζουν, βέβαια, αυτόν τον ισχυρισμό του Σοϊλού δεν υπάρχουν, σημειώνει σε ανταπόκρισή του το Associated Press.

Παράλληλα, ο Σοϊλού προειδοποίησε ότι η Τουρκία θα ανοίξει τις συνοριακές πύλες της με τη Συρία για τους πρόσφυγες που κατευθύνονται προς την Ευρώπη, εκτός αν τερματισθεί η βία που συνεχίζεται εκεί.

«Τριάμισι εκατομμύρια άνθρωποι στην Ιντλίμπ και στα σύνορα της Τουρκίας βρίσκονται αυτή τη στιγμή σε δύσκολη κατάσταση. Οι συνεχιζόμενες απάνθρωπες ενέργειες του (συριακού) καθεστώτος εκεί θα σημάνουν το άνοιγμα των συνοριακών πυλών μας», δήλωσε ο Σοϊλού σε δημοσιογράφους μιλώντας στην Αδριανούπολη.

«Τελικά όλοι θα κατευθυνθούν προς την Ευρώπη», δήλωσε ο Σοϊλού προσθέτοντας πως «αυτό δεν είναι απειλή ούτε εκβιασμός».

Η Τουρκία καταγγέλλει την Ελλάδα στο ΕΔΑΔ

Παράλληλα, σε καταγγελία της Ελλάδας στο Ευρωπαϊκό Δικαστήριο Ανθρωπίνων Δικαιωμάτων για τον θάνατο δύο μεταναστών στα σύνορα, προχωρά η Τουρκία. Αυτό ανακοίνωσε, σε συνέντευξή του, ο Τούρκος Υπουργός Εσωτερικών, Σουλεϊμάν Σουλού ισχυριζόμενος ότι δύο μετανάστες σκοτώθηκαν από ελληνικά στρατεύματα στην προσπάθειά τους να περάσουν τα ελληνοτουρκικά σύνορα στον Έβρο. Παράλληλα, ο Σουλεϊμάν Σουλού υποστήριξε ότι απόφαση της τουρκικής κυβέρνησης είναι να μετατρέψει το ζήτημα της αντιμετώπισης των προσφύγων από την Ελλάδα μέσω διπλωματικής εκστρατείας. «Το υπουργείο των Εξωτερικών μας θα το αναγάγει σε διεθνές ζήτημα«, είπε ο Σοϊλού στο τουρκικό δίκτυο CNN-Turk την παραμονή της επίσκεψής του στη μεθόριο.

#Turkey will take #Greece's treatment of refugees to international bodies, file a complaint with the European Court of Human Rights on two migrants allegedly killed by Greek troops and Turkish Foreign Ministry turn this into a diplomatic campaign, says Interior Minister Soylu. pic.twitter.com/gKIzM7HDbC — Abdullah Bozkurt (@abdbozkurt) March 5, 2020

O Σοϊλού είπε ακόμη ότι έλαβε σαφείς οδηγίες από τον Ταγίπ Ερντογάν να συνεχίσουν οι τουρκικές Αρχές να εμποδίζουν τους μετανάστες να περνούν στην Ελλάδα διά θαλάσσης για να αποτραπούν οι πνιγμοί.

Οι εικόνες πάνω από τον Εβρο με τον Τούρκο ΥΠΕΣ

Στο twitter αναρτήθηκαν εικόνες με τον Τούρκο ΥΠΕΣ να βρίσκεται πάνω από τα σύνορα στον Εβρο με ελικόπτερο. Μάλιστα από τις πανοραμικές λήψεις φαίνεται πως έχει στηθεί καταυλισμός στα σύνορα για τους μετανάστες με σκηνές, πρόχειρα καταλύματα στο έδαφος και χημικές τουαλέτες.

Ο Τούρκος υπουργός Εσωτερικών, Σουλεϊμάν Σοϊλού με ελικόπτερο πάνω από τον Εβρο

Ο καταυλισμός των μεταναστών που στήνεται στον Εβρο

Σκηνές και χημικές τουαλέτες στα σύνορα στον Εβρο

Βίντεο με τον Σουλεϊμάν Σοϊλού στα σύνορα στον Εβρο

Η απάντηση του κυβερνητικού εκπροσώπου

Απαντώντας, σήμερα, σε τηλεοπτική συνέντευξη για τα όσα ισχυρίζεται η Αγκυρα, ο κυβερνητικός εκπρόσωπος, Στέλιος Πέτσας υποστήριξε ότι η Τουρκία διακινεί συνεχώς ψευδείς ειδήσεις και κατήγγειλε την τουρκική ακτοφυλακή ότι δεν κάνει προσπάθειες διάσωσης. «Ποιος πνίγει τον κόσμο στη θάλασσα;» διερωτήθηκε ο Σ. Πέτσας, αναφέροντας ότι η Ελλάδα, και ως ναυτική χώρα, διασώζει όσους πρόσφυγες και μετανάστες έχουν ανάγκη και διεξαγάγει εκστρατεία ενημέρωσης των ξένων ΜΜΕ. «Οι Ευρωπαίοι ήρθαν και στοιχήθηκαν δίπλα μας. Η Ευρώπη δείχνει να αφυπνίζεται, και έχει μια ενιαία πολιτική πλέον στο μεταναστευτικό/προσφυγικό» σημείωσε ο κυβερνητικός εκπρόσωπος λίγες ημέρες μετά την αυτοψία των ηγετών της ΕΕ στον Εβρο παρουσία του πρωθυπουργού, Κυριάκου Μητσοτάκη.

Τι θα κάνει η Ευρώπη;

Ο ανταποκριτής της Liberation στις Βρυξέλλες, Ζαν Κατρεμέρ, σχολίασε το γεγονός ως εξής:

«Πραγματική δήλωση πολέμου στην ΕΕ από τον Ερντογάν, μετά την σύνοδο των υπουργών Εσωτερικών της Τετάρτης: στέλνει 1000 αστυνομικούς στα σύνορα για να εμποδίσει την Ελλάδα να απωθεί τους μετανάστες. Τι θα κάνει η Ευρώπη;», αναφέρει σε ανάρτησή του.